Resensie van Ferdie Mulder se Opgestaan deur Coert Welman | Bydraes | Woes - Kreatiewe platform vir Afrikaans
Titel: Resensie van Ferdie Mulder se Opgestaan
Aantal woorde: 1790
Datum gepubliseer: 05 Mar 2012
Opgestaan deur Ferdie Mulder is ‘n baie dapper boek om te skryf vir verskeie redes.
‘n Eerste persepsie wat mag bestaan is dat hierdie boek beskou kan word as ‘n verontskuldiging deur iemand wat skuldig bevind is aan oneerlikheid en dit boonop nog ‘n lang ruk na die gebeure afgespeel het. So amper om ou wonde oop te krap en ‘n oneerlikheidsbevinding te probeer verdedig. ‘n Tweede persepsie is dat dit ‘n laaste desperate poging van ‘n vernederde student is om gesiene professore se name swart te smeer. Ons sal later terugkom na hierdie persepsies.
Wat wel my nuuskierigheid geprikkel het toe ek die eerste keer van die boek bewus geraak het, is dat ‘n vriend van my destyds in 1997 en 1998 ‘n soortgelyke ontnugtering as Ferdie gekry het tydens sy teologiese studies aan die UP. Sy geloof het ‘n baie ernstige knak gekry en hy het aan die einde van sy tweede jaar sy teologiese studies gestaak om eerder regte te gaan studeer omdat hy sy aptyt geheel en al vir God en Sy Woord verloor het. Hy het die opmerking gemaak dat, aangesien alles wat ons weet van ons geloof en die hemel vals is, hy maar gaan oorskakel die Regte om sodoende ‘n goeie plek in die hel te onderhandel, met die aanname dat die hel wel bestaan. Dank die Vader dat daardie knak nie permanent was nie en dat hierdie vriend deesdae ‘n pragtige en onbeskaamde ambassadeur is vir Christus. Ek wou dus die paadjie sien wat Ferdie deurtrap het en hoe dit ooreenstem en verskil van die paadjie wat my vriend gestap het.
Laat ons die twee persepsies hierbo vermeld ondersoek. Is Opgestaan ‘n verontskuldiging van ‘n oneerlikheidsaanklag? Allermins! Deurentyd erken Ferdie die foute wat hy begaan het en wys hy hoe hy dinge anders en beter van sy eie kant af kon hanteer het. Dit is iets wat erg tekort skiet by die professore en hul eensgesindes se skrywes tydens en na die tyd. Al wat daar te bespeur is, is verontwaardiging en foutloosheid. Die Engelse term “self-righteous chest-thumping” is dalk meer gepas. Ferdie staan egter onwrikbaar dog nederig by sy kernstandpunte en dit is baie duidelik dat hy weer dieselfde oorhoofse pad sou stap as hy tyd kon terugdraai.
Is Opgestaan ‘n laaste desperate poging deur ‘n vernederde student om gesiene professore se name swart te smeer? Geensins. Ferdie skryf deurentyd saaklik en professioneel. Hy plaas die feite op die tafel. Let wel: feite en nie interpretasie van feite nie. Daar is interpretasie van gebeure wat aangetref word, maar wanneer dit kom by die onderskeie professore is dit feite. Interpretasie van die feite word aan die leser oorgelaat. Toegegee, my interpretasie is nie besonders vleiend nie, maar dit daar gelaat.
Iets wat ek opgemerk het op ander fora is dat al wat van die Ferdie Mulder-saga oorgebly het na die stof gaan lê het, is dat dit ‘n student was wat skuldig bevind is aan oneerlikheid. Dit is duidelik te siene in die reaksie op Kerkbode se Facebook-blad in Desember 2011 (http://www.facebook.com/kerkbode/posts/287098284674807). Iemand het Mulder se naam opgebring en Jean Oosthuizen (nuusredakteur by Kerkbode en ook webmeester van Kletskerk) het met die Kerkbode-gebruikersnaam die volgende reaksie gehad oor die NG kuratorium ondersoek teen Mulder (spelling sy eie):
“Kerkbode Ferdie het onder andere 'n dokument wat hy wou gebruik om dosente van dwaalleer aan te kla gedokter deur studente se name daarop aan te bring sonder dat hulle die dokument ooit onder oë gehad het. Hy het ook die oorspronklike dokument wat wel deur 'n aantal studente onderteken was na die tyd aangepas. Al die studente (behalwe een) wat die dokument onderteken het, het hulle later daarvan gedistansiseër. Ferdie se dissiplinêre verhoor het plaasgevind onder voorsitterskap van 'n onafhanklike regter en hy is bygestaan deur 'n senior advokaat.“
‘n Baie duidelike geval van die “wenner” wat die geskiedenis skryf om hom te pas. Oosthuizen noem byvoorbeeld glad nie dat:
• die verstellings aan die verklaring op aanbeveling van ‘n Tuks professor was;
• dat ‘n klomp studente deur die kuratorium gedreig was; en
• dat Ferdie voor die ondersoek begin het om verskoning gevra het vir tegniese foute nie.
E-pos Coert Welman
Lees ander resensies deur Coert Welman
Universiteit Godsdiens Kerk Spiritueel